Foto: Grgo Jelavić/ Pixsell, Screenshot: Google Store

KRAJEM kolovoza koristio sam aplikaciju za dejtanje i doživio neugodnost koju ću dugo pamtiti, kazao je za Dubrovački dnevnik mladić koji je ispričao kako je netko na njega pucao iz paintball puške dok je čekao osobu s kojom se dogovorio za sastanak, piše Dubrovački dnevnik.



Dubrovčanin, koji je s pričom izašao u javnosti, ali bez imena i prezimena, nakon nekoliko dana dopisivanja odlučio se naći s izvjesnom osobom s kojom se povezao putem Tindera, popularne aplikacije za upoznavanje. On se na Tinderu predstavio svojim imenom i fotografijom, a osoba koju je upoznao na dijelu aplikacije namijenjenoj za gay osobe predstavila se kao stranac.



"U Dubrovniku ljudi previše ne koriste modernije tehnologije za upoznavanje partnera, ali može se pronaći sigurno dvadesetak ljudi, a ljeti puno više", kaže mladić koji je želio ostati anoniman jer ne želi na ovaj način "izaći iz ormara" iako se, kako kaže, ne srami opredjeljenja kojega znaju svi njegovi prijatelji.

"Uhvatila me panika"



"Dogovorio sam se tako s jednom osobom za sastanak ispred Atlant centra, kod restorana Mezzanave oko 22 sata i kada sam stigao primijetio sam da se ne pojavljuje onaj kojega očekuje pa sam mu poslao poruku da provjerim u čemu je problem. Odjednom, ubrzo nakon toga, otvorio se rafal po meni! Ostao sam šokira, uhvatila me panika, jer nisam znao što se događa, iz čega to pucaju pa sam se udaljio s tog mjesta. Ubrzo sam se pribrao i shvatio da je riječ o paintballu", prepričava Dubrovčanin te naglašava kako je prilikom napada zadobio modricu na bedru koja je izblijedjela nakon dva do tri tjedna, a nekoliko metaka ga je pogodilo u noge i jedan u rame.



"Znam da to zvuči benigno, ali vjerujte u tom trenutku mi je bilo užasno. Uostalom, ljudi koji idu na paintball imaju cijelu opremu od zaštitne kacige, odjeće i naočala, a ja sam imao laganu ljetnu robu i mogao sam taj metak dobiti u oko pa bi posljedice bile kobne", prisjetio se mladić groznog trenutka.



Tada je zapravo shvatio da je žrtva prevare. Poslao im je poruku putem Tindera i napisao da će navedeni incident prijaviti policiji, a nakon toga, od suprotne strane stigle su prijeteće poruke.



"Napisali su moje prezime u rimi s imenima nekih oružja. To mi je ulilo sumnju da je riječ o nečemu ozbiljnijem jer sam s obzirom na svoj javni angažman znao dobivati razne prijetnje u životu. Naravno, pomislio sam da je i homofobni ispad te da ima veze sa zločinom iz mržnje", dodao je te prepričao kako se kasnije pribrao i najavio kaznenu prijavu nakon čega su uslijedile umirujuće poruke s riječima kako je sve to bila zafrkancija te da nema potrebe za policijom.



No, tada je saznao da je još ljudi na isti način doživjelo opasnu neugodnost.

Tekst se nastavlja ispod oglasa

Sve prijavio policiji



"Razlog zašto sam to prijavio policiji, a ujedno izašao i u javnost s pričom, je da podsjetim ljude kako online spajanje može biti opasno. Imam više prijateljica i prijatelja koje tako pronalaze partnere i pomislio sam da se to moglo njima dogoditi što bi bilo strašno. Ljudi ipak moraju osvijestiti kako internetu treba pristupiti opreznije jer bilo tko može napraviti lažni profil", ispričao je.



"Kada sam došao pitali su me kako je ta ženska osoba izgledala, a ja sam odmah rekao da je riječ o tipu pa su oni malo zastali i vjerojatno se začudili, ali bili su jako ljubazni i profesionalni dok sam predočavao sve detalje. U Zagrebu sam imao priliku slušati priče o grezim policajcima koji na ljude homoseksualne orijentacije gledaju negativno, ali u Dubrovniku sam vidio kako ih ima i pristojnih i profesionalnih", kazao je.



"Ne znam što bih rekao o svemu... Možda se balica mlađarije okupila i dosadilo im se igrati običnim stvarima pa su odlučilo zabaviti se sa živim metama, no nisam siguran koliko djeca imaju pristup paintball puškama. Neovisno o motivima, potpuno je šokantno i neprihvatljivo da netko na vas u sred grada puca, pa iako se radilo i o gumenim mecima", ističe Dubrovčanin te dodaje kako je intiman trenutak spoj s nekim te da je ružno što netko koristi lažni profil da namami i fizički napadne druge ljude.